Zuma kry huislening om Nkandla-geld te betaalPres. Jacob Zuma se privaat woning in Nkandla, KwaZulu-Natal Foto: @power987news, Twitter Die presidensie het Maandag berigte, dat Zuma die geld terug betaal het, bevestig. “Pres. Zuma het die bedrag van R7 814 155 aan die Suid-Afrikaanse Reserwebank betaal met betrekking tot sy privaatwoning by Nkandla, soos die konstitusionele hof beveel het,” het die presidensie in ŉ verklaring gesê. “Die president het die geld deur ŉ huislening op standaardvoorwaardes van VBS Mutual Bank bekom, een van die min finansiële instansies wat huislenings aanbied vir grond wat deur tradisionele owerhede besit word.” Maroela Media het vroeër berig die Tesourie het in Junie bevind Zuma moet R7,8 miljoen van die geld, wat aan sy Nkandla-woning bestee is, aan die staat terugbetaal. Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom, toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om ŉ “redelike persentasie” van die geld terug te betaal wat aan nie-sekuriteitsopgraderings soos die beeskraal, amfiteater en swembad by sy woning bestee is. Die Nasionale Tesourie moes die bedrag bepaal. Zuma het tot 29 September gehad om die geld terug te betaal. Die totale koste vir Nkandla het meer as R246 miljoen beloop. Lees alle vorige berigte oor Nkandla op Maroela Media.